“WHO” ชี้ “โควิด” ในทวีปอเมริกา ยังไม่ถึงจุดพีค คาดยอดติดเชื้อ-เสียชีวิต เพิ่มต่อเนื่อง!
“องค์การอนามัยโลก" (WHO) ชี้สถานการณ์ “โควิด” ในทวีปอเมริกา ยังไม่ถึงจุดพีค คาดยอดติดเชื้อ-เสียชีวิต เพิ่มต่อเนื่อง ทั่วโลกป่วยพุ่ง แตะ 10 ล้านรายสัปดาห์หน้า!
“องค์การอนามัยโลก" (WHO) ชี้สถานการณ์ “โควิด” ในทวีปอเมริกา ยังไม่ถึงจุดพีค คาดยอดติดเชื้อ-เสียชีวิต เพิ่มต่อเนื่อง ทั่วโลกป่วยพุ่ง แตะ 10 ล้านรายสัปดาห์หน้า!
25 มิ.ย. 2563

สำนักข่าวซินหัว รายงานว่า ผู้เชี่ยวชาญจากองค์การอนามัยโลก (WHO) ระบุว่าการแพร่ระบาดของโรคติดเชื้อไวรัสโคโรนาสายพันธุ์ใหม่ (โควิด-19) ในทวีปอเมริกายังไม่ถึงจุดสูงสุด และคาดว่ายอดผู้เสียชีวิตจะเพิ่มขึ้นต่อเนื่องในช่วงหลายสัปดาห์ข้างหน้านี้
“ผมขอจัดสถานการณ์โดยรวมในสหรัฐฯ อเมริกากลาง และลาตินอเมริกาว่าอยู่ในระยะกำลังพัฒนาและยังไม่ถึงจุดสูงสุด ผมคาดว่ายอดผู้ติดเชื้อและยอดผู้เสียชีวิตจะเพิ่มขึ้นต่อเนื่องในช่วงหลายสัปดาห์ข้างหน้านี้” ไมเคิล ไรอัน (Michael Ryan) กรรมการบริหารของโครงการภาวะฉุกเฉินด้านสาธารณสุข WHO ระบุระหว่างงานแถลงข่าวที่เมืองเจนีวา ประเทศสวิตเซอร์แลนด์ เมื่อวันพุธที่ผ่านมา (24 มิ.ย.63)
ไรอัน ระบุว่า โดยรวมแล้วโรคโควิด-19 ยังคงแพร่ระบาด “อย่างรุนแรง” ในทวีปอเมริกา “โดยเฉพาะในภูมิภาคอเมริกากลางและลาตินอเมริกา” ซึ่งยอดผู้ป่วยในหลายประเทศ “เพิ่มขึ้นร้อยละ 25-50 ในช่วงสัปดาห์ที่ผ่านมา” ซึ่งหมายความว่าการแพร่ระบาดในประเทศเหล่านั้นยัง “ไม่ถึงจุดสูงสุด” และยัง “มีการแพร่ระบาดในชุมชน”
ขณะเดียวกัน มาเรีย ฟาน เคิร์กโฮฟ (Maria van Kerkhove) ผู้นำฝ่ายเทคนิคของโครงการภาวะฉุกเฉินด้านสาธารณสุขเพื่อรับมือโรคโควิด-19 WHO อ้างอิงข้อมูลจากระบบเฝ้าระวังโรคเกี่ยวกับทางเดินหายใจในทวีปอเมริกา ซึ่งแสดงให้เห็นว่าอัตราประชาชนที่มีผลตรวจเชื้อโรคที่คล้ายโรคไข้หวัดใหญ่และโรคทางเดินหายใจเฉียบพลันรุนแรงเป็นบวก อยู่ที่ร้อยละ 30-40 ซึ่งจำนวนนี้ไม่รวมอยู่ในยอดผู้ป่วยโรคโควิด-19
“ทวีปอเมริกาอยู่ในฤดูไข้หวัด ยอดผู้ป่วยโรคทางเดินหายใจจะเพิ่มขึ้น ซึ่งจะทำให้หน่วยงานทางการแพทย์ดูแลรักษาผู้ป่วยได้ยากลำบากยิ่งขึ้น เพราะอาจไม่รู้ว่าใครป่วยเป็นโรคไข้หวัดใหญ่ ใครเป็นโรคโควิด-19 ทำให้สถานการณ์ยิ่งยากที่จะทำความเข้าใจ” เคิร์กโฮฟ กล่าว
ทั้งนี้ ไรอัน ระบุว่า เราต้องย้ำกับรัฐบาลในทวีปอเมริกาว่าหน่วยงานรัฐทุกส่วนต้องร่วมกันรับมือ จำเป็นต้องสื่อสารกับประชาชนอย่างชัดเจนเกี่ยวกับการบังคับใช้มาตรการป้องกันตนเอง และมาตรการรับมือระดับชุมชน รัฐบาลต้องลงทุนในโครงสร้างพื้นฐานด้านสาธารณสุขอย่างยั่งยืน และศักยภาพในการตรวจเชื้อ สืบหา และกักตัวผู้ที่ติดต่อกับผู้ติดเชื้อ
“การบรรเทาความรุนแรงของการแพร่ระบาดนั้นเป็นสิ่งที่ทำได้ยากมากหากประเทศไม่สามารถกักตัวผู้ป่วยและผู้ที่ติดต่อกับผู้ป่วยได้ ประเทศใดที่ไม่มีศักยภาพข้างต้นจำเป็นต้องยกระดับการปิดเมืองอย่างเลี่ยงไม่ได้ ผมคิดว่าไม่มีใครอยากกลับไปใช้ชีวิตท่ามกลางการปิดเมืองอีก แต่หนทางเดียวสำหรับบางสถานการณ์ที่จะทำให้เราหลีกเลี่ยงมาตรการปิดเมืองได้ คือประเทศต้องลงทุนเงินมหาศาลเพื่อพัฒนาระบบการตรวจสอบ ยืนยัน และกักตัว พร้อมโน้มน้าวให้ประชาชนร่วมมือและสนับสนุนคำชี้แนะและคำขอที่ชัดเจนของรัฐบาลโดยไม่ต้องบีบบังคับ ภายใต้สภาพแวดล้อมที่ประชาชนและรัฐบาลไว้วางใจกัน นั่นเป็นสิ่งที่สำคัญอย่างยิ่ง” ไรอัน กล่าว
ด้าน ทีโดรส อัดฮานอม กีบรีเยซุส (Tedros Adhanom Ghebreyesus) กล่าวในการรายงานข่าวสั้นว่ายอดผู้ป่วยโรคโควิด-19 ทั่วโลกอาจสูงแตะ 10 ล้านรายภายในสัปดาห์หน้า โดยปัจจุบันองค์การได้รับรายงานว่ายอดผู้ป่วยทั่วโลกอยู่ที่ 9.1 ล้านราย เสียชีวิตแล้วกว่า 470,000 ราย